«Philae» har flatt batteri
Philae skrev historie da den landet på kometen 67P/Churyumov-Gerasimenko onsdag. Men den fikk flere problemer rett etter landing, blant annet skal sonden ha «hoppet» opp igjen, én kilometer ut i rommet, før den gjorde et byks og landet trygt på overflaten av kometen. Dette førte til at «Philae» ble stående rundt én kilometer lengre bort enn den skulle - på et sted hvor det er langt mindre sollys enn det planlagte landingsstedet. Romsoden trenger sollys for å lades opp igjen, og allerede på dagtid fredag varslet ekspertene at den kanskje bare hadde timer med batteritid igjen. Tidligere lørdag meldte de på bloggen sin at de fremdeles hadde kontakt med romsonden, men nå ser det ut som om de har mistet den igjen. Planen er at de skal prøve å få kontakt igjen lørdag morgen.Natt til lørdag skriver European Space Agency (ESA) at «Philae» har gått i dvalemodus. Batteriet er flatt, og det er ikke nok sollys til at den kan lades opp igjen akkurat nå. Alle instrumenter og de fleste systemer er avslått. Før den slo seg av klarte den imidlertid å overføre alle data som ble samlet under det forskerne kaller «First Science Sequence».* Den tre tonn tunge romsonden ble skutt opp i mars 2004. * Har gått i bane rundt en komet 400 millioner kilometer ut i rommet. * Sonden har sirklet jorda og Mars fire ganger for å få stor nok fart. * Onsdag 12. november ble robotlaboratoriet «Philae» på 100 kilo sendt ned til overflaten av kometen 67P/C-G. * Rosetta er oppkalt etter den berømte steinen i British Museum som hjalp forskere med å type hieroglyfer, de gamle egypternes språk. * Sonden er utstyrt med to enorme solpaneler som er 14 meter lange. * Målet med ferden er å undersøke kometens støv og is for å finne partikler fra verdensrommets første tid. - Maskinen presterte utmerket under tøffe forhold, og vi kan være veldig stolte av den utrolige suksessen som «Philae» har oppnådd, sier Stephan Ulamec, landingssjefen som var i kontrollrommet fredag kveld, til ESAs nettsider. - Landeren vår sover: God natt @Philae2014, skriver ESA Rosetta Mission på Twitter.Fra nå av vil det ikke være mulig å få kontakt med romsonden med mindre den får nok sollys slik at den våkner opp igjen. Forskerne er imidlertid optimistiske, fordi deler av sonden ble snudd fredag kveld, slik at større deler av «Philaes» solcellepanel kan bli eksponert for sollys. De mistet kontakten klokken 23.36 norsk tid, og vil forsøke å få kontakt igjen klokken 09.00 lørdag morgen. «Philae» ble skutt opp i mars 2004. Man håper at prøvene fra kometen vil gi svar på hvordan planetene ble dannet for rundt 4,6 milliarder år siden. Romsonden veier rundt 100 kilo. Forskerne håpte at den skulle fungere i flere måneder.
Romsonden «Philae» mangler strøm og har mistet kontakten med jorden. Forskernes store håp er at solen titter frem, slik at romsondens batterier lades på nytt.